Diari Oficial de la Generalitat Valenciana


Sumari del DOGV 2913, del 21-01-1997 (1997/825663)

RESOLUCIÓ de 10 de gener de 1997, de la Direcció General del Secretariat del Govern de la Conselleria de Presidència de la Generalitat Valenciana, per la qual es disposa la publicació del conveni entre el Consell Superior d'Esports i la Conselleria de Cultura, Educació i Ciència de la Generalitat Valenciana, per a la realització del Cens Nacional d'Instal·lacions Esportives en el seu àmbit territorial.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2913

Data del DOGV
:   21-01-1997

Secció del DOGV
:   ALTRES DISPOSICIONS

Número del document
:   1997/825663


Data del document
:   10-01-1997

Organisme emissor
:   Conselleria de Presidència

Tipus de document
:   Resolució

RESOLUCIÓ de 10 de gener de 1997, de la Direcció General del Secretariat del Govern de la Conselleria de Presidència de la Generalitat Valenciana, per la qual es disposa la publicació del conveni entre el Consell Superior d'Esports i la Conselleria de Cultura, Educació i Ciència de la Generalitat Valenciana, per a la realització del Cens Nacional d'Instal·lacions Esportives en el seu àmbit territorial. [97/L5206]  
Subscrit, després de la tramitació reglamentària, entre la Conselleria de Cultura, Educació i Ciència de la Generalitat Valenciana i el Consell Superior d'Esports, el dia 29 d'octubre de 1996, un conveni per a la realització del Cens Nacional d'Instal·lacions Esportives en el seu àmbit territorial, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0767/96, i que figura com a annex d'aquesta resolució.  
València, 10 de gener de 1997.- La directora general del Secretariat del Govern: Catalina Escuín Palop.  
Conveni entre el Consell Superior d'Esports i la Conselleria de Cultura, Educació i Ciència de la Generalitat Valenciana per a la realització del cens nacional d'instal·lacions esportives en el seu àmbit territorial  
Reunits  
D'una part, el Sr. Pedro Antonio Martín Marín, secretari d'estat per a l'Esport, president del Consell Superior d'Esports.  
I de l'altra, la Sra. Marcela Miró Pérez, consellera de Cultura, Educació i Ciència de la Generalitat Valenciana.  
En virtut de les competències que a ambdós confereix el seu càrrec, i reconeixent-se mútuament poders i facultats suficients per a formalitzar aquest instrument.  
Exposen  
1. Que, per part del Consell Superior d'Esports, té competència per a la firma d'aquest conveni el secretari d'estat, president del Consell Superior d'Esports, en virtut de l'Acord del Consell de Ministres de 21 de juliol de 1995, relatiu a l'article 6 de la Llei 30/92, de 26 de novembre.  
2. Per part de la Generalitat Valenciana, la competència per a efectuar aquest conveni correspon a la consellera de Cultura, Educació i Ciència, en virtut de l'Acord adoptat pel Govern Valencià en la sessió que va tenir lloc el dia 25 d'octubre de 1996.  
3. El Consell Superior d'Esports, en virtut del que estableix l'article 149.1.31. de la Constitució Espanyola i la Llei 10/90, de 15 d'octubre, de l'Esport, té com a competència l'actualització permanent del Cens d'Instal·lacions Esportives en col·laboració amb les comunitats autònomes.  
4. L'operació estadística Cens Nacional d'Instal·lacions Esportives, atès el seu interès estatal, està inclosa en el Pla Estadístic Nacional 1993-96, aprovat per Reial Decret de 29 de gener de 1993, i la seua execució figura en el Programa Anual de 1996, aprovat per Reial Decret 2026/1995 de 22 de desembre. El Pla Estadístic Nacional s'elabora per manament de la Llei de la Funció Estadística Pública (LFEP) de 9 de maig de 1989.  
5. L'Estatut d'Autonomia confereix a la Generalitat Valenciana la competència exclusiva en matèries d'Esport i Oci (art. 31,28). La comunitat autònoma, en el ple exercici de les seues competències en matèria esportiva, té un pla d'elaboració i actualització del cens en el seu àmbit territorial en col·laboració amb les entitats locals.  
6. La necessitat d'harmonització i intercomunicació relativa a la informació estadística en matèria d'instal·lacions esportives, la conveniència d'evitar l'existència de duplicacions o divergències en els resultats, molèsties al ciutadà i problemes en la utilització d'aquests resultats, i la necessitat d'una major coordinació institucional que complete i racionalitze els esforços inversors coincidents, condueix a convenir d'acord mutu aquest conveni de col·laboració d'acord amb les següents   
Bases  
Primera. Objecte del conveni  
En l'exercici pressupostari de 1996, el Consell Superior d'Esports desplegarà l'operació estadística Cens Nacional d'Instal·lacions Esportives a la Comunitat Valenciana. Aquest treball es realitzarà en col·laboració amb la Direcció General d'Esports de la Generalitat Valenciana, amb la finalitat de planificar, programar, elaborar i dirigir el procés necessari per a aconseguir l'objectiu d'obtenir el Cens Nacional d'Instal·lacions Esportives i la seua actualització permanent.  
Segona. Execucions dels treballs  
1. El desplegament de l'esmentat programa en l'àmbit territorial de la Comunitat Valenciana es farà de comú acord entre el Consell Superior d'Esports i la Comunitat Valenciana, en els termes que figuren en aquest conveni, i se n'establiran plans anuals d'actuació.  
2. El cens es realitzarà atenint-se a les especificacions metodològiques que figuren en el plec de Prescripcions Tècniques de la Contractació Administrativa que realitzarà el Consell Superior d'Esports.  
Per a recollir la informació s'utilitzarà el model de qüestionari dissenyat pel Consell Superior d'Esports comú per a tota la nació i es realitzarà mitjançant visita personal d'agents.  
3. La realització del Cens Nacional d'Instal·lacions Esportives a la Comunitat Valenciana, es farà tenint en compte el directori base del Cens de 1985 i el que tinga ja elaborat la comunitat autònoma. Per a això, aquesta posarà a disposició del Consell Superior d'Esports totes les operacions estadístiques realitzades que es consideren necessàries.  
4. El Consell Superior d'Esports entregarà la còpia base del cens del seu àmbit territorial, en suport informàtic, a la comunitat autònoma.  
5. El Consell Superior d'Esports s'obliga a tenir actualitzat el Cens Nacional, raó per la qual la comunitat autònoma s'obliga, igualment, a tenir-lo actualitzat al seu territori, i a transferir-lo al Consell Superior de l'Esport; per a això, la comunitat autònoma exigirà als ajuntaments tenir el cens municipal actualitzat, els quals, al seu torn, li'l transferiran.  
6. En les publicacions relatives al cens que realitzen qualsevol de les parts firmants del conveni en l'àmbit de la Comunitat Valenciana, es farà constar de forma expressa i inequívoca la col·laboració haguda entre ambdues per a la corresponent elaboració.  
7. El Consell Superior d'Esports i la comunitat autònoma es responsabilitzen que la informació s'utilitze de forma que la protecció de les dades individuals quede totalment garantida. Tot el personal que participe en l'elaboració i actualització del cens està sotmès a l'obligació de preservar el secret estadístic de la Llei 12/1989, de 9 de maig, de la Funció Estadística Pública.  
Tercera. Comissió mixta  
1. Per a l'elaboració, l'aprovació, el seguiment i l'avaluació de les actuacions anuals referides als objectius previstos en aquest conveni, es constituirà una Comissió Mixta de la qual formaran part les persones següents:  
President: el delegat del govern a la Comunitat Valenciana.  
Per l'administració general de l'Estat: el director general d'Infraestructures Esportives i Serveis i el conseller tècnic d'Infraestructures Esportives del Consell Superior d'Esports, o persones en qui deleguen.  
Per la Generalitat Valenciana: el director general de l'Esport i el cap del Servei d'Infraestructura i Equipament Esportiu, o persones en qui deleguen.  
Representats de les institucions integrants de la Comissió Mixta es faran acompanyar pels tècnics que calguen quan siga necessari.  
2. La Comissió Mixta, que es reunirà almenys una vegada a l'any, establirà en la primera reunió les normes internes de funcionament i la presa de decisions.  
La Comissió Mixta tindrà les funcions següents:  
Elaborarà els plans anuals d'actuació.  
Examinarà i, si escau, proposarà les variacions a introduir en els treballs efectuats pel contractista en virtut del que s'estipula en els plecs de condicions tècniques i administratives particulars.  
Estudiarà i, si escau, aprovarà els informes que els tècnics nomenats pel Consell Superior d'Esports i la comunitat autònoma emeten sobre els treballs realitzats pel contractista.  
Elaborarà les previsions de finançament dels plans anuals, que seran coberts pel Consell Superior d'Esports i la comunitat autònoma.  
Estudiarà i, si escau, acceptarà les millores específiques i interès proposades per la comunitat autònoma per a incorporar els plans anuals, sempre que no siguen contràries a la llei o a aquest conveni. Aquestes millores seran finançades totalment per la comunitat autònoma.  
Efectuarà un balanç anual de l'estat d'execució de les actuacions previstes.  
Establirà la freqüència de la publicació de les dades i si el fan conjuntament o separadament el Consell Superior d'Esports i la comunitat autònoma.  
En general, la Comissió Mixta vetlarà pel compliment de les bases del conveni i decidirà sobre les possibles reunions futures referents al que s'hi ha convingut.  
Quarta. Finançament  
Per aquest conveni quedaran aprovades les quanties i la periodicitat de les inversions previstes per les parts, sempre que l'aprovació quede reflectida en les partides pressupostàries corresponents.  
Cinquena. Aportacions de les parts i garanties  
Prenent com a base 8.500 espais esportius, convencionals o no, existents a la Comunitat Valenciana, les inversions necessàries per al compliment d'aquest conveni es finançaran d'acord amb les aportacions següents:  
El Consell Superior d'Esports, la quantitat de vint-i-tres milions dues-centes mil pessetes (68.486.798 PTA).  
La Generalitat Valenciana, la quantitat de quinze milions cinc-centes mil pessetes (43.376.710 PTA), repartits en,  
Any 1996: cinc milions de pessetes (5.000.000 PTA)  
Any 1997: deu milions cinc-centes mil pessetes (15.451.154 PTA)  
La quantitat a pagar en 1996 seran amb càrrec a l'aplicació pressupostària 72.36.918.36.9. Foment de l'Activitat Esportiva, codi 1191 Investigació i Assistència Tècnica.  
Així mateix la quantitat de 1997 es pagarà segons el que especifica el punt 2n de l'article 70 de la Llei 13/1995, de 18 de maig, de Contractes de les Administracions Públiques.  
A tal efecte, l'òrgan competent de la Comunitat Valenciana adoptarà acord de transferència a favor del Consell Superior d'Esports, el qual serà formalitzat en el seu moment amb el corresponent document comptable del compromís de la despesa.  
Els excessos o les baixes que hi haja en el cost final dels projectes es repartiran en la mateixa proporció que el finançament previst.  
Els recursos per a realitzar posteriors actualitzacions i revisions del Cens Nacional a la Comunitat Valenciana, els fixarà la Comissió Mixta creada en aquest conveni. El cost que es determine, el sufragaran a parts iguals les Administracions que subscriuen aquest document.  
Les parts acorden dur a terme un control extern sobre els treballs d'elaboració del cens conforme a les previsions del plec de condicions tècniques, que realitzarà la comunitat autònoma al seu càrrec amb els mitjans que estime pertinents. Els treballs de control s'elevaran a la Comissió Mixta als efectes oportuns.  
Sisena. Plans anuals d'actuació  
Una vegada finalitzada l'elaboració del cens, els plans anuals d'actuació seran per a actualitzar-lo permanentment en les condicions que fixe la Comissió Mixta.  
Setena. Vigència del conveni  
Aquest conveni tindrà una vigència de dos anys des de la data de la firma. Es prorrogarà de forma automàtica per períodes anuals si no hi ha cap denúncia expressa d'alguna de les parts, la qual haurà de produir-se almenys, en tot cas, tres mesos abans del final del període anual esmentat. La denúncia haurà de notificar-se a la Comissió Mixta.  
I estant d'acord amb el seu contingut, es firma per triplicat i a un únic efecte, a Madrid el 29 d'octubre de 1996.  
Pel Consell Superior d'Esports,  
El secretari d'estat per a l'Esport, president del Consell Superior d'Esports: Pedro Antonio Martín Marín.  
Per la Generalitat Valenciana,  
La consellera de Cultura, Educació i Ciència: Marcela Miró Pérez.